เงินเฟ้อเดือนก.พ.เพิ่มขึ้น 3.7%
ปลัดกระทรวงพาณิชย์แถลงตัวเลขอัตราเงินเฟ้อเดือนก.พ.เพิ่มขึ้น 3.7%
2 มี.ค. 2553

ปลัดกระทรวงพาณิชย์แถลงตัวเลขอัตราเงินเฟ้อเดือนก.พ.เพิ่มขึ้น 3.7% 
นายยรรยง พวงราช ปลัดกระทรวงพาณิชย์ รายงานดัชนีราคาผู้บริโภคเดือนก.พ. 2553 เท่ากับ 106.88 เป็นบวกต่อเนื่องเป็นเดือนที่ 5 เพิ่มสูงขึ้นจากปีที่ผ่านมา 3.7 % การปรับตัวของราคาดัชนีผู้บริโภคมาจากราคาสินค้าเกษตร และอาหาร อาจมีทิศทางปรับตัวสูงขึ้น ราคาน้ำมันเพิ่มสูงขึ้นมากกว่าช่วงเดียวกันของปีที่ผ่านมา ถึง 35.8% ในขณะที่สินค้าในหมวดของใช้ทั่วไป ค่อนข้างทรงตัว ทั้งนี้ การเพิ่มขึ้นของดัชนีราคาผู้บริโภค แสดงให้เห็นทิศทางการฟื้นตัวทางเศรษฐกิจอย่างชัดเจน ซึ่งมาจากทั้งในภาคการเกษตรและภาคอุตสาหกรรม
นายยรรยง เปิดเผยถึงภาวะเงินเฟ้อทั้งปี 2553 ว่ายังคงประมาณการเงินเฟ้อในปี 2553 ที่ 3-3.5% ภายใต้สมมติฐานราคาน้ำมันเฉลี่ย 70-80 ดอลลาร์ต่อบาร์เรล ค่าเงินบาทเคลื่อนไหวในกรอบ 31-33 บาทต่อดอลลาร์ และมาตรการลดค่าครองชีพให้ประชาชนของรัฐบาล ทั้งนี้จากการติดตามภาวะเงินเฟ้อในช่วงเดือนม.ค.-ก.พ. 2553 ทำให้กระทรวงพาณิชย์คาดว่าอัตราเงินเฟ้อในช่วงไตรมาส 1/2553 จะอยู่ที่ 3.6-3.7% และทั้งปีคาดว่าจะอยู่ในระดับที่ประมาณการดังกล่าว แต่อย่างไรก็ตามกระทรวงพาณิชย์จะดูแลไม่ให้ภาวะเงินเฟ้อเกินเป้าหมายที่ประมาณการไว้ เนื่องจากอาจส่งผลกระทบต่อราคาสินค้าให้ปรับตัวเพิ่มขึ้น ทั้งนี้กระทรวงพาณิชย์จะขอความร่วมมือให้ผู้ประกอบการตรึงราคาสินค้าไปจนถึงสิ้นเดือนมีนาคมนี้ และหากต้นทุนราคาสินค้าไม่เปลี่ยนแปลงก็จะให้ตรึงราคาสินค้าออกไปอีก 1 ไตรมาส และกระทรวงพาณิชย์จะมีการทบทวนราคาสินค้าในทุกๆไตรมาส.